**Edwin Leonhard Lydén** (19. huhtikuuta 1879 Laitila – 3. maaliskuuta 1956 Turku) oli suomalainen taiteilija, piirustuksenopettaja ja taidearvostelija.

Elämäkerta
----------

Lydénin vanhemmat olivat pastori Emil Leonhard Lydén ja Anna Elisabet Lindlöf. Lydénin puoliso oli pianisti ja laulunopettaja Elin Dagmar Anerio. Lydén opiskeli Turun piirustuskoulussa 1894–1899 ja Münchenissä Königliche Bayerische Akademie der bildenden Künstessa professori Karl Rauppin, Otto Seitzin, Franz von Defreggerin ja Ludvig Hetrichin johdolla yhdeksän oppikautta 1899–1906.

Edwin Lydén toimi monipuolisesti taiteen saralla: hän oli maalari, piirtäjä, kuvittaja ja kokeili myös grafiikkaa. Hänen teoksissaan on sekä abstrakteja että esittäviä töitä. Lydén työskenteli kuvaamataidon opettajana turkulaisissa oppikouluissa 1921–1949, taidearvostelijana 1930–1943 ja pilapiirtäjänä. Hän kuului 1930-luvulla perustettuun turkulaiseen Pro Arte -taiteilijaryhmään, jossa hän toimi ryhmän teoreettisena neuvonantajana.

Lydén seurasi aikansa uusimpia taideilmiöitä, ja hän vaikutti vahvasti Turun modernistisen koulukunnan syntymiseen. Hänet liitetään niin sanottuun ensimmäiseen turkulaiseen modernistipolveen. Hän teki uusimpressionistisia kokeiluja, muun muassa Mellilän kirkon alttaritaulun (1912).

Lydénin teoksia on ollut näyttelyissä vuoden 1901 alkaen. Lydénille myönnettiin Pro Finlandia -mitali 1954.

Naantalin Luikkioon Lydén suunnitteli ja rakennutti itselleen Lydénin huvilana tunnetun pyöröhirsisen kesähuvilan vuonna 1914. Lydén perheineen vietti kesät huvilalla ja hän myös maalasi siellä.

Teoksia
-------

* *Mellilän kirkon alttaritaulu* 1912
* *Aukeavat haudat* 1923
* *Auringon säde* 1924
* Triptyykki *Tuonela–Golgata–Sunnuntai* 1927

Lähteet
-------

* Aarras, Raimo: *Edwin Lydén*. Helsinki: Taidehistorian seura, 1980. ISBN 951-99259-5-3.
* Koroma, Kaarlo (toim.): *Suomen kuvataiteilijat*. Porvoo: WSOY, 1972. ISBN 951-0-00794-3.
* Kurth, Joanna (toim.): *Edwin Lydén: Moniääninen todellisuus (1879–1956)*. Wäinö Aaltosen museon julkaisuja, 41. Turku: Wäinö Aaltosen museo, 2004. ISSN 0788-0324. ISBN 952-9565-42-9.
* Levanto, Marjatta: *Ateneum-opas: Isak Wacklinista Wäinö Aaltoseen*. Helsinki: Otava, 1987. ISBN 951-1-09455-6.
* Edwin Lydén: *Sunnuntai* (triptyykin oikea siipikuva), 1927. (Arkistoitu – Internet Archive) Turun taidemuseo: kuukauden teos.

### Viitteet

1. 1 2 3 4 5  Edwin Lydén taiteilijamatrikkelissa
2. ↑  Leppänen, Raija: Museon kannattajat esittelevät Lydéniä.  *Rannikkoseutu*, 25.5.2011. Raisio:  Suomen Paikallissanomat Oy.

Aiheesta muualla
----------------

* Sakari, Marja: / Lydén, Edwin (1879–1956). *Kansallisbiografia-verkkojulkaisu (maksullinen)*.  13.2.2008. Helsinki:  Suomalaisen Kirjallisuuden Seura.
* Etsivä modernisti ja umpikujat. *Turun Sanomat* 31.7.2004.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Suomi (KANTO)
* Yhdysvallat

 |
|  |
| Taiteenala | 
* Musée d'Orsay

 |
|  |
| Henkilöt | 
* Kansallisbiografia
* Uppslagsverket Finland
* Biografiasampo

 |

 |